ครม.ไฟเขียว พ.ร.บ. ‘เอ็นเตอร์เทนเมนต์คอมเพล็กซ์‘ เตรียมเข้าสู่ขั้นตอนสภาฯ

ครม.เห็นชอบร่าง พ.ร.บ. สถานบันเทิงครบวงจร เตรียมเสนอร่างกฎหมายเข้าสู่การพิจารณาในสภาผู้แทนราษฎร ยันมีพื้นที่กาสิโนเพียง 10% เก็บค่าเข้าคนไทย 5,000 บาท

นางสาวแพทองธาร ชินวัตร นายกรัฐมนตรี เปิดเผยภายหลังการประชุมคณะรัฐมนตรี (ครม.) วันนี้ (13 ม.ค.) ว่า ครม. มีมติเห็นชอบหลักการร่าง พ.ร.บ.การประกอบธุรกิจสถานบันเทิงครบวงจร พ.ศ. ... ตามที่กระทรวงการคลังเสนอ หลังเปิดรับฟังความเห็นจากประชาชน และปรับปรุงแก้ไขร่างพ.ร.บ.ตามความคิดเห็นจากการรับฟังความเห็นจากประชาชน และหน่วยงานที่เกี่ยวข้องเรียบร้อยแล้ว โดยรัฐบาลหวังให้โครงการนี้เป็นโครงการที่จะกระตุ้นเศรษฐกิจ และการท่องเที่ยวของประเทศ

นางสาวแพทองธาร ระบุด้วยว่า โครงการเอนเตอร์เทนเมนต์คอมเพล็กซ์หากเกิดขึ้นได้เร็วก็จะดี เพราะอย่างสิงคโปร์ มีการทำโครงการนี้และมีกาสิโนเพียง 10% ก็ทำให้การท่องเที่ยวดีขึ้นมาก และระดับเศรษฐกิจ จีดีพีก็เติบโตขึ้นได้อย่างมาก หวังว่าโครงการนี้จะทำให้เศรษฐกิจไทยเติบโตได้เช่นกันสำหรับคนไทยที่ต้องการเข้าใช้บริการในส่วนกาสิโนจะต้องจ่ายค่าเข้า 5,000 บาท

ส่วนกรณีที่มีความกังวลว่าประเทศไทยจะมีธุรกิจสีเทา นอกกฎหมายมากขึ้นหรือไม่ นายกรัฐมนตรี กล่าวว่า หากสามารถทำทุกเรื่องให้โปร่งใส ก็จะเป็นเรื่องบวกกับประเทศและมีภาษีที่ได้มากขึ้นก็ถือเป็นรายได้ที่เข้ามาเพิ่มขึ้นของประเทศ

สำหรับขั้นตอนต่อไปร่าง พ.ร.บ.ดังกล่าวจะเตรียมเสนอเข้าสู่การพิจารณาในสภาผู้แทนราษฎร เพื่อบังคับใช้เป็นกฎหมายต่อไป

นายพิชัย ชุณหวชิร รองนายกรัฐมนตรีและ รัฐมนตรีว่าการกระทรวงการคลัง กล่าวถึงข้อท้วงติงจากคณะกรรมการกฤษฎีกาเกี่ยวกับ พ.ร.บ.การประกอบกิจการสถานบันเทิงครบวงจร ว่า หลังจากกระทรวงการคลังได้หารือ เหตุผล ความจำเป็นเป็นอย่างไร ซึ่งมีเหตุผลและความจำเป็นเพื่อแข่งขันกับประเทศอื่น  แต่สิ่งที่ต้องไปกำกับอย่างประเทศอื่นที่มีเกมรูม หรือความสนุกสนาน ซึ่งเป็นพื้นที่ส่วนน้อย แต่รายได้มาจากส่วนอื่นมากกว่า ส่วนใหญ่จะเป็นพวกโรงแรม ร้านอาหาร สถานที่ท่องเที่ยว ที่อยู่พื้นที่ใกล้เคียง และหาก สถานที่ดังกล่าวอยู่ในพื้นที่ที่เหมาะสมก็จะเกิดการจ้างงาน

เมื่อถามว่านอกจากกฤษฎีกาที่ไม่เห็นด้วยแล้วมีหน่วยงานอื่นอีกหรือไม่ นายพิชัยระบุว่า ไม่มีใครที่ไม่เห็นด้วยในเชิงของหลักการ เกือบจะ 90% ที่เห็นด้วยทั้งหมด แต่ทุกคนมีข้อสังเกตที่ตรงกับลักษณะงานที่ตัวเองดูแลอยู่ อย่างเรื่องกาสิโน ที่กลัวคนไทยและเด็กอายุไม่ถึง 20 ปี เข้าไปเล่น ซึ่งเป็นเรื่องที่กระทรวงต้องรับไว้ ว่าจะต้องกำกับอย่างไร  ซึ่งรัฐบาลไม่ได้สนับสนุนเพราะสิ่งที่รัฐบาลต้องการคืออยากให้ต่างประเทศเข้ามาใช้เงินมากกว่า  

ส่วนสาเหตุที่ไม่ไปแก้ไขกฎหมายการพนันโดยตรง ยืนยันได้ว่าไม่ได้เอาการท่องเที่ยวมาบังหน้า แต่หลายๆ อย่างเป็นเรื่องของการเอนเตอร์เทนเม้นต์ และรายได้ที่มาจากคาสิโนเป็นส่วนน้อย

พร้อมยกตัวอย่างห้างสรรพสินค้าหนึ่งห้าง ที่ทุกวันนี้คนไปเดินห้างไม่ได้ไปซื้อสินค้าเพียงอย่างเดียว เพราะทุกคนมีการปรับตัวหมด ในห้างสรรพสินค้ามีบริการที่หลากหลาย  แต่เอนเตอร์เทนเมนต์คอมเพล็กซ์คือภาพขนาดใหญ่ ต้องดูแลองค์ประกอบให้ไปในทิศทางเดียวกันด้วย จึงต้องออกกฏหมายมากำกับดูแล 

พร้อมย้ำว่ากฎหมายเอนเตอร์เทนเมนท์คอมเพล็กซ์ของกระทรวงการคลังและกฎหมายการพนันออนไลน์ ที่กระทรวงดิจิทัลเพื่อเศรษฐกิจและสังคม กำลังจะศึกษาเป็นคนละเรื่องกัน 

#กรุงเทพธุรกิจ #InsightForOpportunities